Nariadenie Komisie (ES) č. 1621/2001
z 8. augusta 2001,
ktorým sa mení a dopĺňa nariadenie (ES) č. 1661/1999, pokiaľ ide o vývozný certifikát, ktorý sa vyžaduje pre poľnohospodárske produkty, a zoznam colných úradov, ktoré povoľujú vyhlásenie o prepustení produktov do voľného obehu v spoločenstve
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 737/90 z 22. marca 1990 o podmienkach dovozu poľnohospodárskych produktov s pôvodom v tretích štátoch po havárii jadrovej elektrárne v Černobyle [1], naposledy zmenené a doplnené nariadením (ES) č. 616/2000 [2], a najmä jeho článok 6,
keďže:
(1) podľa článku 1 ods. 3 písm. b) nariadenia Komisie (ES) č. 1661/1999 z 27. júla 1999, ktorým sa ustanovujú podrobné pravidlá k nariadeniu Rady (EHS) č. 737/90 o podmienkach dovozu poľnohospodárskych produktov s pôvodom v tretích štátoch po havárii jadrovej elektrárne v Černobyle [3], zmeneného a doplneného nariadením (ES) č. 1627/2000 [4], môže produkty uvedené na zozname v prílohe I k tomuto nariadeniu prepúšťať do voľného obehu v členskom štáte určenia iba obmedzený počet colných úradov. V prílohe III k nariadeniu (ES) č. 1661/1999 je uvedený zoznam týchto colných úradov;
(2) s prihliadnutím na požiadavku príslušných orgánov Nemecka je vhodné doplniť do zoznamu určitý počet colných úradov pôsobiacich na území Nemecka;
(3) v júni 2000 uskutočnila inšpekčná skupina Potravinárskeho a veterinárneho úradu (Food and Veterinary Office, FVO) pracovnú misiu v Bulharsku, aby posúdila zariadenia a opatrenia na mieste, kde sa kontroluje rádioaktívna kontaminácia potravín a najmä nepestovaných húb;
(4) v správe z tejto pracovnej misie sa odporúča zmena a vývozného certifikátu stanoveného v prílohe II k nariadeniu (ES) č. 1661/1999, aby sa zabezpečilo, že nezávislá a oprávnená osoba odoberie reprezentatívne vzorky zo zásielok húb, ktoré sú určené na vývoz do spoločenstva;
(5) je preto potrebné primerane zmeniť a doplniť nariadenie (ES) č. 1661/1999;
(6) opatrenia, ktoré sú ustanovené v tomto nariadení sú v súlade so stanoviskom Výboru, ktorý bol vytvorený na základe článku 7 nariadenia (EHS) č. 737/90,
PRIJALA TOTO NARIADENIE:
Článok 1
Nariadenie (ES) č. 1661/1999 sa mení a dopĺňa takto:
1. Príloha II sa nahrádza textom, ktorý je uvedený v prílohe I k tomuto nariadeniu;
2. Príloha III sa nahrádza textom, ktorý je uvedený v prílohe II k tomuto nariadeniu.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 8. augusta 2001